Ranobė
Ranobė (jap. ラノベ) arba lengvasis romanas (jap. ライトノベル) – įvairių žanrų (nuo meilės istorijų ir mokslinės fantastikos bei siaubo) populiariosios japonų literatūros rūšis, kuriai būdinga daugiausia fantastinis siužetas, daug dialogų, animė ir manga stiliaus iliustracijos, skirtos daugiausia paauglių ir jaunimo auditorijai. Ranobė Japonijoje išpopuliarėjo XX a. devintajame dešimtmetyje. Leidėjai nuolat ieško naujų autorių ir kasmet rengia konkursus, kurių nugalėtojai, be piniginių prizų, gauna teisę išleisti savo autorines knygas. Didžiausiame iš šių konkursų – Dengeki Šiosecu Taišio (jap. 電撃小説大賞 = Dengeki Shōsetsu Taishō) – kasmet dalyvauja daugiau kaip du tūkstančiai autorių. Knygos leidžiamos kišeniniu formatu, 10,5 × 15 cm dydžio puslapiais, taip pat dalimis publikuojamos literatūriniuose ranobė žurnaluose, pavyzdžiui, „Dragon Magazine“, „The Sneaker“, „Dengeki HP“ arba mišraus turinio žurnaluose: „Comptiq“ ir „Dengeki G's Magazine“.